**Aldebaran** i njegov nastavak **Betelgeuse** (francuski: ) je francusko-belgijski strip serijal znanstvene fantastike kojeg je napisao i ilustrirao brazilski umjetnik Léo. Strip je objavljen 1994. a objavili su ga Dargaud u Francuskoj i Cinebook na engleskom govornom području. 

Radnja se odvija u dalekoj budućnosti, u kojoj su ljudi počeli kolonizirati planete obližnjih zvjezdanih sustava, ali se na svakoj misteriozno prekinuo kontakt sa Zemljom te su kolonizatori naišli na neobične događaje. Ekosustav, klimatski uvjeti, pa čak i političko uređenje vrlo je slično situaciji kakva je vladala Brazilom dok je tamo kao mladić živio Léo: na skoro svakom planetu prevladavaju tropske prašume te se javlja totalitarna diktatura, slična onoj zbog koje je autor 1972. napustio svoju domovinu. Strip je preveden na nekoliko jezika: talijanski, nizozemski, poljski, portugalski, njemački, srpskohrvatski i engleski.

Radnja
------

*Aldebaran* se dijeli na nekoliko poglavlja, od kojih svako obuhvaća otprilike pet albuma, a svako poglavlje se odnosi na drugi planet. Iako se poglavlja mogu čitati i odvojeno, prva tri tvore kronološku cjelinu. Svako poglavlje (planet) predstavlja nove sporedne likove, iako su središnji junaci sage stalni. 

### Situacija prije Aldebarana

Globalno zatopljenje je u 21. stoljeću dovelo do promjene zaljevskih struja, zagađenja i religioznih ratova, zbog čega je životni standard drastično opao na Zemlji. Terestrički planeti u obližnjim zvjezdanim sustavima su stoga postali primamljive lokacije radi stvaranja novih kolonija. Izumljeni su svemirski brodovi koji mogu putovati brže od brzine svjetlosti. 

Ujedinjeni narodi izglasali su povelju o koloniziranju novih planeta. Prema njoj, kolonizacija mora prestati ako planet ima barem jednu inteligentnu vrstu, definiranu otkrićem vatre i stvaranjem alata i oruđa.

### Prvo poglavlje: Aldebaran

U 22. veku, oko 3.000 kolonizatora je poslano kako bi stvorili prvu ljudsku koloniju na planetu Aldebaran-4, četvrtom planetu zvjezdanoga sustava Aldebaran koji je 90 % prekriven vodom te ima floru i faunu te udaljen 65 svjetlosnih godina od Zemlje. Međutim, kontakt sa Zemljom se iznenada izgubio iz nepoznatih razloga te su kolonizatori ostali prepušteni sami sebi. Stvorili su svoje vlastito društvo i gradove, te diktaturu koja cenzurira medije i zahtjeva da svaka žena ima osmero djece. 100 godina je prošlo od zadnjeg kontakta sa Zemljom, a u jednom selu na obali se počinju događati čudne stvari: ribari nisu ulovili nijednu ribu dok se nestor, morsko biće, iz nepoznatog razloga nasukalo na obalu. Jedan stranac, Driss, upozori stanovnike da napuste selo jer će se iz mora pojaviti strašno biće, ali ga ljudi ignoriraju. Marc Sorensen naiđe na novinarku Lopes, koja istražuje čudne morske fenomene, te ju ćamcem povede do sela, ali se odjednom more zgusne te ostanu zaglavljeni. Prestrašeni, hodaju preko tvrde morske površine i stignu do obale, nakon čega more tajnovito proguta njihov ćamac. Marc, cura u koju je zaljubljen, Nellie Keller, i njena sestra, 13-godišnja Kim Keller, su se tog dana našli podalje od sela, a kada su se vraćali naišli su na Drissa koji ih obavijesti da je morsko biće uništilo njihovo selo. Kada su stigli natrag, vidjeli su da je selo doista uništeno te ostalo prekriveno nekom želatinastom masom. 

Marc i Kim odluče otići u najveći grad planeta, Anadolia, pošto su izgubili obitelj te ih više ništa ne veže sa selom. Na putu nailaze na starog prevaranta, g. Pada, koji ih opljačka, ali im kasnije pomogne u gradu te opskrbi prenoćište. Marc uoči kako policija vodi Alexu, prijateljicu Drissa, te joj pomogne u bijegu. Prilikom bijega, Alex je ranjena i izgubi šaku, ali se oporavi te joj ruka zacijeli. Marc je pak uhićen te provede tri i pol godine u zatvoru bez ikakvog suđenja. Uz pomoć g. Pada, uspijeva pobjeći te se opet naći sa Kim, te sa njom počne vezu. U gradu opet naiđe na novinarku Lopes te moli za pomoć u skrivanju. Alexa i Driss ih kontaktiraju te im otkriju svoju tajnu: oni su stanovnici sa Zemlje i imaju preko 130 godina, ali ih svakih 10 godina pomladi tajnovito morsko biće, Mantrisa, koje mijenja oblik te im daje kapsule koje im regeneriraju tijela. Vlada želi otkriti to biće i iskoristiti te kapsule za sebe. Alexa, Driss, Kim, Marc, Lopes, Li i drugi stvore skupinu za istraživanje bića, ali im vladin saboter sruši cepelin iznad močvare. Marc, Kim, Alexa i Li uspiju pobjeći niz rijeku do mora, ali ih tamo uhiti tajna policija. Na moru, vlada odluči Alexu, Marca i druge iskoristiti kako bi dobili kapsule od Mantrise, ali tajnovito biće opet promijeni oblik u tekući te ubije vladu i vojnike. Alexa, Marc, Kim, Li, Driss i Pad ostanu netaknuti, ulaze u Mantrisu te pojedu kapsule koja im daje. Tada se pojavi i svemirski brod, jer su Zemljani napokon poslali novu ekspediciju da ustanovi zašto je prekinut kontakt sa Aldebaranom. Marc i Kim odluče otići na Zemlju, a Alexa i Driss nastaviti istraživati uzroke i motive Mantrise.

### Drugo poglavlje: Betelgeuse

Šest godina nakon tih događaja, Kim i Marc su proveli neko vrijeme na Zemlji - ona je studirala biologiju, on avijaciju - no više nisu u vezi. Kada se vratila na Aldebaran, Kim je srela Alex koja joj obrati pozornost na to da se ista situacija ponovno dogodila sa kolonizatorima koji su otišli na planet Betelgeuse-6, koji kruži oko zvijezde Betelgeuse udaljene oko 600 svjetlosnih godina od Zemlje, te se nakon toga gubi svaki kontakt sa njihovim brodom *Konstantin Tsiolkowky*. Također je uočeno da Mantrisa sa Aldebarana šalje signale prema Betelegeuse. Kim odlazi tamo sa zapovjednikom Wongom i poručnikom Steveom. Stignu do broda *Tsiolkowky* koji je još uvijek u orbiti te iz njega izbave dvoje preživjelih putnika koji su se nedavno probudili iz hipersna, Inge i Hector, ali prilikom kontakta sa *Tsiolkowkim*, njihov brod pokupi tajnoviti kompjuterski virus te se automatski isključi. Ekipa se stoga spusti na planet Betelgeuse, gdje naiđe na preostalu posadu koja se podijelila na dvije suprotne strane: jednu vodi Leila, koja smatra da su bića planeta, Jumi, koji liče na pande, inteligentna te bi stoga kolonizacija planeta morala biti obustavljena, dok drugu vodi Tazio koji smatra da su Jumi samo obična bića slična delfinima. 

Pošto Wong pogiba od predatora, Kim preuzima vodstvo te uspijeva nagovoriti dvije grupe da istraže Jume i pokušaju popraviti kompjuter. Nailaze i na odmetnutu djevojku Mai Lan - u naguravanju, agresivni Dixon slučajno upuca Kim u želudac i ona padne niz vodopad koji teče u pečinu. Hector skoči za njom, te se začudi kako je preživjela - jer je uzela kapsulu Mantrise. Steve pogiba u spasilačkoj misiji, ali su Kim i Hector spašeni i uspiju izaći iz pećine. Kim nailazi na Mantrisu koja ovdje ima oblik ogromnog korijena, kao i na vanzemaljca Svena koji liči na čovjeka. Ovaj joj objasni da ju je promatrao već duže vrijeme, da Mantrisa potječe sa njegove planete te se naselila na Aldebaranu i Betelegeuse. Kapsule su oblik simbioze sa njom. Pošto Mantrisa smatra ljudima agresivnima i štetnima na Betelgeuse, stvorila je kompjuterski virus koji je "zamrznuo" njihov brod, a sprema se i na biološki virus ako ne odu. Sven iskaže divljenje prema Kim, objasni joj da je prekršio kodeks svoje rase kad ju je kontaktirao. Oni imaju spolni odnos te se odlaze. Kim obavijesti ljude na planetu da moraju otići po naredbi Mantrise. Kao demonstracija dokaza, Mantrisa im opet stavi kompjuter u funkciju. Kim odluči pomoći im otići.

### Treće poglavlje: Antares

*Forward Industries*, kojim upravlja Elijah i njegov brat, religiozni fanatik Jedediah, financira kolonizacije planeta. Poslali su tzv. "Kamikaze" istraživače, troje ljudi koji su otišli istražiti planet Antares oko zvijezde GJ 1211: ako su uvjeti povoljni za nastanjivanje, pokupiti će ih nova ekspedicija, a ako nisu, ostati će i umrijeti na tom planetu. Flora i fauna je surova, no ono što definitivno uništava plan kolonizacije je snimka životinje koja iznenada zasvijetli i "nestane", kao da je teleportirana, što je dokaz da se tu nalazi izvanzemaljska inteligencija, a poveljom UN-a, zabranjeno je naseljavati planete gdje se razvio inteligentni život. Kako im ta investicija ne bi propala, Elijah tu vijest odluči prešutiti. Uspijeva nagovoriti Kim da otiđe sa ekspedicijom na Antares pošto već ima iskustva, a zauzvrat će se poništiti zatvorska kazna Alexi (15 godina), Marcu (8 godina) i g. Padu (10 godina) jer su nezakonito uzeli međuzvjezdani svemirski brod. Kim je u međuvremenu dobila kćer od Svena, Lynn, koja ima peraju i škrge, ali sve više poprima običan, ljudski oblik. Zajedno sa Marcom, Lynn, g. Padom i Mai-Lan, odlazi u brodu prema Antaresu, ali je višemjesečno putovanje naporno zbog prekrcanosti i religioznih fanatika koji pokušavaju silovati Mai-Lan nakon što su je optužili da se nedolično oblači. 

Najzad na Antaresu, ljudi se polako iskrcavaju, ali se šatl sa Lynn sruši negdje u džungli. Kim i spasilačka ekipa se letjelicom spusti do njih, ali istu uništi ogromna leteća životinja. Na sreću, Lynn i mnogi drugi su preživjeli pad, no otkriva se da je u šatlu bilo i slijepih putnika. Kim, Marc, Lynn, Mai-Lan i slijepi putnici pronalaze prijevozno sredstvo i kreću natrag obalom do baze, pošto se druga spasilačka ekspedicija odužila. U međuvremenu, Alexa započne malu pobunu jer je Jedediah uveo sektaške zakone prema kojima se žene moraju obrijati na ćelavo i nositi čednu odjeću, kao i to da im je zabranjeno raditi. Nakon pobune, policija UN-a je ipak ukinula takav pokušaj puča i uhitila sektaše. Neobičan minijaturni brod koji liči na komarca sleti na Lynn, nakon čega i ona biva teleportirana i nestaje, pred očima šokirane Kim i drugih. No znanstvenik Zao je uspio snimiti fotografiju neobične zrake na nebu prilikom teleportacije, te otkriti da ista potječe od susjedne planete, Antares-4. Jedediah odluči povesti ekspediciju na tu planetu kako bi prvi stupio u kontakt sa vanzemaljskom civilizacijom. Kim i Marc zaključe da je Lynn vjerojatno još živa i odluče i sami otići na tu susjednu planetu.

### Četvrto poglavlje: Preživjeli

Istodobno sa ciklusom Antares, događa se i ovo poglavlje. Skupina od 20-ak kolonizatora budi se iz sna i otkriva da se njihov brod raspao prilikom putovanja bržim od svjetlosti, dok su bili na putu za Aldebaran. Jedan od članova, Santini, je prije smrti izvadio šatl sa njima te ih uputio na najbliži, ali neistraženi planet oko zvijezde GJ-1347. Mala skupina, među kojima su i Alex, Manon, Djamile (14), Max, Hakim i drugi, se nađe u prašumi te odluči istražiti područje oko šatla i loviti nešto kako bi preživjeli. Kada skupina inteligentnih humanoidnih bića nalik na račiće otme Ilsu i Pamelu, pola skupine - među njima i Goran - odbija riskirati život kako bi pokušalo spasiti, dok se druga polovica odluči im pomoći bezrezervno. Na sreću, bića su zaspala te su Alex, Manon, Max i drugi uspjeli odvezati Ilsu i Pamelu te ih spasiti. Ipak, nađu šatl prazan. Idućeg jutra, ispred šatla se pojavi skupina vanzemaljaca, ali druge vrste od prvotne nalik na račiće. Iako ne mogu komunicirati, ti im vanzemaljci daju novac, hranu i oružje u zamjenu za šatl, te ih pošalju prema nekom selu. 

Na putu, skupina naiđe na mrtve članove druge skupine koja je pobjegla, te na Gorana i Shirley koji su zarobljeni i vuče ih uz karavanu neka treća vrsta primitivnih vanzemaljaca, crveno-smeđe kose i lica buldoga. Kada ta vrsta ubije Gorana, Manon intervenira te ih pobije svih petero i oslobodi Shirley. Među spašenima je i četvrta vrsta vanzemaljaca, humanoidni leopard koji se zove Antac. On isto ne govori njihov jezik, ali im uspijeva mimikom i crtežima objasniti da je isprva putovao na neki drugi planet, ali se nešto dogodilo na putovanju te se našao na ovom, na kojem je sada zaglavljen već neko vrijeme. Alex i Manon zaključe da je neka sila preusmjerila put nekoliko vanzemaljskih vrsta te ih sve okupila na ovom planetu gdje su se prilagodili novom, primitivnijem životu. Njih dvoje otiđe do rijeke po vodu, ali odjednom počnu levitirati zajedno s vodom. Vrate se natrag u normalno stanje, ali naiđu na čudnu pojavu: na pola polja je sunčano, a na drugoj pada kiša. Alex i Manon prođu kroz tu "granicu" i shvate da su prošli nenamjerno kroz vrijeme: drvo kraj koje su ostavili Antaca, Shirley i druge je prazno i na njemu je poruka da ih isti traže već 6 godina. Stignu do nekog sela gdje živi nekoliko različitih vrsta vanzemaljaca u primitvnim uvjetima, te naiđu na Djamilu koja sada ima 21 godinu. Ona je sretna što ih opet vidi, kao i Pamela i Hakim, ali se još uvijek čude što se događa na planetu i što ta tajnovita sila namjerava.

Izvori
------

1. ↑  DeeCay (28. srpnja 2010). „Aldebaran". Stripovi.com. Pristupljeno 5. rujna 2013.

Vanjske veze
------------

* Službeni website[*mrtav link*] (francuski)
* *Aldebaran* Arhivirano 2013-10-14 na Wayback Machine-u na Comicbook Databaseu
* Recenzija stripa